Lectio Divina

*fuq il-Vanġelu tal-Ħadd*

4ba Ħadd tar-Randan

Sena A

Ġw 9:1-41

Nistgħu nibdew mill-Prologu: 1:5,9,10-11:

« Id-dawl jiddi fid-dlam, iżda d-dlam ma għelbux;

Dak id-dawl veru, li jdawwal kull bniedem, huwa w ġej fid-dinja.

Kien fid-dinja u d-dinja saret bih, imma d-dinja ma għarfitux.

Ġie f’daru, u niesu ma laqgħuhx. »

9:5 « (*Sakemm għadni fid-dinja*), *Jien hu d-dawl tad-dinja*. » Jaqbad ma’ 8:12: « *Jiena d-dawl tad-dinja. Min jiġi warajja ma jimxix fid-dlam, iżda jkollu d-dawl tal-ħajja. »*

**F’dan il-kapitlu insibu lil Ġesù, id-dawl tad-dinja, li jdawwal il-bniedem, jagħmel ħaqq mid-dinja (li qed tiġġudikah), kif ukoll rabta qawwija mal-Magħmudija (dawl, dilka, twemmin).**

Ġesù nnifsu jfissrilna s-sens ta’ dan is-sinjal: id-dawl li joħroġna mid-dlam. Bniedem li għex dejjem fid-dlam jara d-dawl b’għajnejh u jasal għad-dawl tal-fidi. Mill-banda l-oħra, dawk li – suppervi – jaħsbu li jafu (kollox) huma għomja, ma jistgħux jaraw id-dawl u jingħalqu dejjem iżjed fid-dlam.

*Ġw* 9 **jibda** b’raġel agħma li jara d-dawl (v.1) u jintemm bil-Fariżej li jingħalqu fid-dlam.

Din il-ġrajja tal-fejqan ta’ raġel agħma, *Ġw* jaħdimha b’mod li ssir riflessjoni profonda fuq xi jfisser Ġesù dawl tad-dinja li jagħmel ħaqq mid-dlam.

[Fis-Sinottiċi nsibu bosta ġrajjiet ta’ fejqan ta’ għomja: *Mk* 10:46-52; *Mt* 9:27-31, 12:22-23; *Mk* 8:22-26 (juża’ l-bżieq); *Mt* 15:30, 21:14). Il-ġrajja fi *Ġw* ma tantx tixbahhom (ħlief il-fatt li fejjaq agħma). Fih ħafna elementi oriġinali bħalma huma: agħma minn twelidu; juża’ t-tajn; ifejjaq bl-ilma tal-menqa; il-kawża lill-imfejjaq; il-ġenituri: elementi kollha li bihom jinqeda biex jgħallem lill-Insara u jsaħħaħom fil-fidi tagħhom f’Ġesù, il-Messija (20:31)]

**vv.4-5:**« *Jeħtiġilna nagħmlu x-xogħol (ħidma) ta’ dak li bagħtni.* »Ġesù jsieħeb lid-dixxipli tiegħu fl-għemil u fil-missjoni tiegħu (dejjem jekk nagħrfu li huwa Ġesù li jdawwal lill-bnedmin).

**vv.6-8:** Is-sinjal isemmih fil-qosor għaliex dak li jinteressah lil *Ġw* huma l-interrogazzjonijiet fejn bil-mod il-mod javvanza fl-għarfien ta’ Ġesù: wieħed jgħidulu Ġesù (v.11); profeta (v.17); minn Alla (v.33); (il-quċċata) Bin il-Bniedem (v.37). [Din ir-rivelazzjoni progressiva insibuha ta’ sikwit, p.e. fi *Ġw* 1:29-51, Bin il-bniedem (v.51)]

Hawnhekk insibu kuntrast kbir bejn is-sempliċità u l-umiltà tar-raġel (tliet darbiet, jien ma nafx, vv.12,25,36) u l-Fariżej, kburin b’dak li jafu, jew għax jaħsbu li jafu (tliet darbiet, vv.16,24,29).

Filwaqt li l-agħma qed jinfetħulu għajnejh bil-mod dwar Ġesù u l-verità tiegħu, il-Fariżej ma jirnexxilhomx jaraw, iwebbsu rashom dejjem iżjed. Donnhom jaċċettaw il-fejqan (v.15); xi wħud minnhom offendihom il-ksur tas-Sibt, oħrajn mhux daqshekk: lesti li jieħdu x-xhieda tar-raġel (v.17). Fit-tieni interrogazzjoni, jispikkaw l-iżjed ħorox: qishom iridu jiċħdu l-miraklu, ma tinteressahomx iżjed il-verità, jippruvaw jonsbuh (v.27). Il-proċedura legali pretenżjuża tal-proċess tispiċċa fit-tgħajjir (v.34).

U hekk, dawk li kienu qegħdin jiġġudikaw lil Ġesù (fil-fatt hu Ġesù li hu mixli) huma ġġudikati ħatja minn Ġesù nnifsu (vv. 39-40).

Ironija qawwija: Dan *it-tallab* huwa mixli mill-awtoritajiet li jaraw kif jagħmlu biex jġiegħluh jiċħad dik il-ħaġa waħda li hu ċert minnha!! (Sitwazzjoni tan-Nisrani mdawwal fil-Magħmudija u msejjaħ jixhed għal Kristu quddiem il-bnedmin). Huwa dan ir-raġel li jitqabad fil-kawża favur id-dawl. Għal bidu b’mod sempliċi u fl-aħħar b’ħafna kuraġġ (vv. 24-34, l-iżjed v.25: « *ħaġa waħda naf*... »).

Fis-sempliċità tiegħu, jurihom il-kuntradizzjoni bejn it-teoloġija tagħhom stess (i.e. il-miraklu juri missjoni minn Alla) u l-fatt li jwebbsu rashom u jibqgħu għomja! Il-Fariżej, inkwetati, jfittxu li jiċħdu l-verità: ir-realtà tal-miraklu, għax sar is-Sibt, u jżidu li jiċħdu d-dawl ta’ Ġesù u Ġesù nnifsu u l-missjoni tiegħu. Vv. 8-12: jitgerfxu u jitħawdu: dan l-għemil tal-għaġeb donnu jagħti raġun lil Ġesù, mibgħut minn Alla (v.31). Iffissati fuq kif sar il-miraklu, iwarrbu l-kwistjoni: min għamlu u b’liema dritt? Fejqan veru, imma s-Sibt? Minn Alla? (*dan ma nafux minn fejn inqala’...*)

*Qatt fid-dinja ma nstema’* (v.32) ... Mela bilfors hemm xi rabta bejn min għandu l-ħila jagħmel għemejjel bħal dawn u Alla li joħloq u jagħmel l-għeġubijiet. Imma huma diġà ddeċidew li Ġesù ma jistax ikun “minn Alla” (vv.24,29)

**| Messaġġ**

1. **Ġesù d-dawl tad-dinja**

Id-dawl jegħleb id-dlam... Ir-rebħa tad-dawl fuq id-dlam. Kif iseħħ dan kollu? Azzjoni profetika. Mhux biss Huwa d-dawl imma wkoll idawwal lil kull bniedem.

Qabel xejn iseħħ bis-setgħa ta’ Ġesù li jagħti d-dawl (iżjed milli jrodd id-dawl ta’ min kien għama f’ħajtu) lil min twieled agħma u qatt ma kien ra d-dawl. Dan ir-raġel mhux biss jibda jara u jgħix integrat mal-ħajja imma wkoll jasal – bit-tbatija u bit-taqbid ma’ dawk li jridu jibqgħu fid-dlam – għad-dawl tal-fidi fi Kristu...

1. **Taqbida u tilwim bejn id-dawl u d-dlam**
2. Nafu li Ġesù waqt il-ministeru tiegħu kien jikser sikwit is-*Shabbat*, li kienet kiddet bil-bosta lill-awtoritajiet reliġjużi. (Nafu li l-awtorità tiegħu tiġi għaliex fl-aħħar mill-aħħar huwa s-Sid tas-*Shabbat*). Din it-tilwima kienet ħarxa diġà waqt il-ministeru tiegħu. *Ġw* jittratta fil-wisgħa din il-kwistjoni fil-kap. 5. Hawnhekk iżda tgħaddi malajr għaliex it-tilwima hija jekk Ġesù għandux awtorità u jekk għandux il-qawwa li jagħmel dawn is-sinjali (u allura, ġej jew mhux ġej mingħand Alla, v.33).
3. Nafu li din it-tilwima vjolenti bejn id-dixxipli ta’ Ġesù u d-dixxipli ta’ Mosè baqgħet sejra sal-aħħar tas-seklu I. Dan hu li nsibu fil-fatt f’dan il-kap.

[Fi żmien Ġesù kien hemm “time-out” ta’ ġimgħa mis-sinagoga, l-iżjed xahar. Imma l-iskomunika formali u totali kienet daħlet lejn is-sena 90.]

L-“aħna” tal-Fariżej hija wkoll dik tal-Fariżej tal-aħħar tas-seklu li ċaħdu għal kollox lil Ġesù u jqisu lill-Insara (li għal ħafna żmien kienu baqgħu jieħdu sehem mit-talb fis-sinagogi) bħala eretiċi.

L-“aħna” fuq fomm ir-raġel (v.31) hija dik tal-Insara li mingħajr biża’ aċċettew din it-tkeċċija. Dak li beda matul il-ministeru ta’ Ġesù issa wasal fit-tmiem: l-għażla tal-fidi u l-konsegwenzi tagħha.

v.39: Fil-persuna ta’ Ġesù jiġi deċiż id-destin ta’ kull bniedem. Kull bniedem irid jagħżel bejn li jibqa’ dejjem fid-dlam/ijiet (huma, li jaħsbu li jafu ħafna, ma jridux id-dawl u jagħżlu li jibqgħu fid-dlam, fid-dnub) jew li jaċċetta jiddawal b’dan id-dawl, Ġesù (l-agħma, in-Nisrani, il-fidi). Jaċċetta jew jiċħad ir-rivelazzjoni Tiegħu nnifsu ta’ Alla (dawl) marbuta mas-salvazzjoni (ħajja).

*Ġw* jagħmel il-qalb lil dawk li qegħdin bejn ħaltejn (vv.18-23, il-ġenituri...biża’) għaliex Ġesù nnifsu jfittixhom (v.35) u jwassalhom għall-fidi sħiħa. Kemm fil-bidu tal-fidi. kemm fit-taqbida għall-fidi (v.1, v35), l-inizjattiva jeħodha dejjem Ġesù.

1. Qed jiġu ġġudikati minn dawk li ġġudikaw lil-Ġesù, meta fil-fatt huwa Ġesù li qed jagħmel ħaqq:« *Jien ġejt fid-dinja biex nagħmel il-ħaqq, biex min ma jarax isir jara, u min jara jagħma* » (v.39).
2. **Katekeżi tal-Magħmudija**
3. Jisħaq fuq li r-raġel twieled agħma (vv.1,2,13,18,19,20,24, quċċata v.32 *qatt fid-dinja ma nstema’*...). Insibu kuntrast bejn din l-għama u l-għama spiritwali (v.39) – insibu l-aċċenn li r-raġel twieled fid-dnub (vv.2,34), u dan jinħafer biss bil-ħasil fl-ilmijiet li jnixxu mill-għajn: Ġesù Kristu.
4. Dan insibuh f’Tertuljanu (*is-sagrament tal-ilma li jaħsel l-għama tagħna oriġinali u jeħlisna għall-ħajja ta’ dejjem*) u f’Santu Wistin *(l-agħma jirrapreżenta lill-bnedmin... jekk l-għama hija nuqqas ta’ fedeltà, l-illuminazzjoni hija l-fidi*).
5. *Ġw*. Jisħaq fuq li r-raġel ifiq biss meta jinħasel fl-ilmijiet ta’ Silwam, l-ilma tal-Mibgħut. Ġesù hu l-mibgħut tal-Missier, mill-Missier (e.g. 3:17,34 eċċ.).
6. Din il-ġrajja insibuha 7 darbiet fl-arti tal-katakombi, 5 minnhom marbuta mal-Magħmudija.
7. Żewġ ġesti ta’ Ġesù: l-użu tal-bżieq u d-dilka, elementi taċ-ċelebrazjoni tas-Sagrament.
8. Dan il-kap.9 kien jintuża’ fiċ-ċerimonja tal-Magħmudija. Wara li l-katekumeni kienu jgħaddu it-tielet eżami (skrutinju), kienu jinqraw siltiet tal-AT rigward l-ilma li jnaddaf u jsaffi. Imbagħad jinfetaħ solennement il-ktieb tal-Vanġelu u jinqara *Ġw* 9, bil-quċċata fl-istqarrija tal-agħma, « *Nemmen, Mulej.* ». Imbagħad il-katekumeni kienu jgħidu l-Kredu.
9. “Tidwil” (*enlightenment*) jintuża’ dwar il-Magħmudija (cf. “li darba sfaw imdawla” *Lhud* 6:4, 10:32, Ġustinu Apol. I 61:13).
10. Hawn biss fi *Ġw* insibu, “*Inxteħet iqimu/jadurah*” (ta’ sikwit fis-Sinottiċi).

Dan ir-raġel huwa eżempju sabiħ ta’ bniedem li ġej mid-dlam totali (agħma mit-twelid). Fih insibu (vv.6-7): ubbidjenza radikali għall-kelma ta’ Ġesù: *mar, inħasel, ġie lura, jara.*

Jiddubitaw minnu l-ħbieb u l-ġirien (vv. 8-12), abbandunat mill-ġenituri tiegħu (vv. 18-23), interrogat, mhedded, imkasbar, imkeċċi mill-Lhud (vv.13-17, 24-34). Jimxi bil-mod mill-għarfien tal-bniedem Ġesù (v.11), għall-profeta (v.17), minn Alla (v.33), il-Mibgħut, id-Dawl tad-dinja, Bin il-Bniedem (v.35) u jinżel jadurah. U hekk jasal għall-fidi sħiħa f’Ġesù.

Din il-mixja mid-dlam tal-agħma għad-dawl tal-fidi kienet tabilħaqq« *sabiex l-għemil ta’ Alla jidher fih* »(v.3).

**| Biex nitlob**

1. Id-dawl ta’ Kristu f’ħajti. Irkejjen ta’ ħajti li għadhom mudlama, li l-Vanġelu għadu ma dawwalx. Nitlob li jixħet id-dawl tiegħu fihom.
2. Nagħti xhieda serena u sempliċi ta’ Kristu jew ninħeba bħall-ġenituri, nibża’?
3. Jien ngħodd ruħi ma’ dawk li jafu ħafna jew ma’ dawk li jgħixu u jagħtu xhieda ta’ Kristu għax konvinti... mill-esperjenza ta’ dak li għamel miegħi l-Mulej?